Predkladacia správa

       Vláda Slovenskej republiky uznesením číslo 1358 z 11. decembra 2002 schválila Plán legislatívnych úloh vlády Slovenskej republiky na rok 2003.
        V tomto pláne je na mesiac marec 2003 zapísaná legislatívna úloha: Návrh zákona o zriaďovaní a financovaní združení cestovného ruchu.
Návrh zákona o zriaďovaní a financovaní združení cestovného ruchu bol vypracovaný na základe uznesenia vlády Slovenskej republiky č. 185 z 28. februára 2001, ktoré vláda SR prijala v opatreniach v časti C. bod 2. k Správe o rozvoji cestovného ruchu a Národného programu rozvoja cestovného ruchu.
     Jedným z hlavných dôvodov vypracovania návrhu zákona bol aj súčasný stav legislatívy, ktorý je len vo všeobecnej rovine, nezahŕňa špecifické požiadavky účastníkov cestovného ruchu, platí zákon č. 83/1990 Z. z. o združovaní občanov, Zákon 213/1997 o neziskových organizáciách poskytujúcich všeobecne prospešné služby a Občiansky zákonník. Táto legislatíva však nevytvára dostatočný priestor na financovanie združení zabezpečujúcich nekomerčné činnosti a nie je stimulom na zakladanie združení. 
           Z uvedených dôvodov bol vypracovaný návrh zákona o zriaďovaní a financovaní združení cestovného ruchu. Účelom navrhovaného zákona by bolo vytvorenie podmienok pre vznik, založenie, pôsobnosť, hospodárenie a financovanie združení cestovného ruchu a postavenia ich orgánov na miestnej úrovni a na úrovni samosprávneho kraja. Mal by umožňovať vznik a činnosť združení cestovného ruchu s cieľom rozvoja a cieľavedomého usmerňovania cestovného ruchu priamo v miestach, kde sa realizuje bezprostredne ľuďmi  (subjektmi) na ňom zainteresovanými. Návrh zákona mal zabezpečiť systém financovania združení cestovného ruchu na miestnej úrovni  a na úrovni samosprávneho kraja, pričom hlavnú príjmovú zložku by mal tvoriť prevod príjmu z výnosu z  poplatku za pobyt v kúpeľnom mieste alebo mieste sústredného cestovného ruchu z obce na združenia cestovného ruchu a dotácia zo štátneho rozpočtu najmenej vo výške zodpovedajúcej výnosu z poplatku za pobyt v kúpeľnom mieste alebo mieste  sústredného cestovného ruchu.  Návrh zákona o zriaďovaní a financovaní združení cestovného ruchu by mal ustanoviť legislatívny rámec v oblasti financovania marketingu cestovného ruchu na úrovni obcí, miest a regiónov a zároveň vytvoriť inštitucionálny priestor na čerpanie prostriedkov z  Európskej únie.
           Návrh zákona o zriaďovaní a financovaní združení cestovného ruchu bol 19. apríla 2002 predložený na prerokovanie v Legislatívnej rade vlády Slovenskej republiky po predchádzajúcom prerokovaní v porade vedenia MH SR a medzirezortnom pripomienkovom konaní. Vzhľadom na skutočnosť, že v roku 2002 nebol tento návrh zákona v Legislatívnej rade vlády SR prerokovaný, bol zaradený do Plánu legislatívnych úloh vlády SR na rok 2003 na mesiac marec.
           Vzhľadom na túto skutočnosť predložilo MH SR uvedený návrh zákona na opätovné vyjadrenie stanoviska Ministerstvu financií SR. Zo stanoviska Ministerstva financií SR vyplýva, že opätovne nesúhlasia s predložením uvedeného materiálu na rokovanie Legislatívnej rady vlády SR, najmä z dôvodu nároku na finančné prostriedky štátneho rozpočtu SR.    
      Vychádzajúc z uvedeného  navrhujeme, aby legislatívna úloha: Návrh zákona o zriaďovaní a financovaní združení cestovného ruchu, bola v Pláne legislatívnych úloh vlády SR na rok 2003 zrušená.